ฮั่งเส็งปิดรูดลง 455.25 จุด แม้ภาคบริการจีนสดใส
ฮั่งเส็งปิดรูดลง 455.25 จุด แม้ภาคบริการจีนสดใส
3 ก.พ. 2559

ดัชนีฮั่งเส็งตลาดหุ้นฮ่องกงปิดปรับตัวลดลงในวันนี้ โดยดัชนีฮั่งเส็งลดลง 455.25 จุด หรือ 2.34% ปิดวันนี้ที่ 18,991.59 จุด เนื่องจากตลาดยังมีความวิตกกังวลเกี่ยวกับราคาน้ำมันที่ดิ่งลง แม้ว่ามีการเปิดเผยข้อมูลภาคบริการจีนที่สดใส
โดยราคาน้ำมันที่ดิ่งลงอย่างหนักยังเป็นปัจจัยสำคัญที่ฉุดตลาดหุ้นฮ่องกง หลังจากสัญญาน้ำมันดิบ WTI ส่งมอบเดือนมี.ค.ที่ตลาดนิวยอร์ก ร่วงลง 1.74 ดอลลาร์ หรือ 5.5% ปิดที่ 29.88 ดอลลาร์/บาร์เรลเมื่อคืนนี้
ตลาดยังคงปรับตัวในแดนลบ แม้ว่าดัชนีผู้จัดการฝ่ายจัดซื้อ (PMI) ภาคบริการของจีนในเดือนม.ค.ซึ่งมาร์กิตจัดทำร่วมกับไฉซิน เพิ่มขึ้นแตะ 52.4 ซึ่งเป็นระดับสูงสุดในรอบ 6 เดือน จากระดับ 50.2 ในเดือนธ.ค. โดยดัชนีที่สูงกว่า 50 จะบ่งชี้ว่ากิจกรรมภาคบริการของจีนมีการขยายตัวจากเดือนก่อนหน้า